02012O0013 — ET — 29.07.2017 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA KESKPANGA SUUNIS, 18. juuli 2012, TARGET2-Securities kohta (uuesti sõnastatud) (EKP/2012/13) (2012/473/EL) (ELT L 215 11.8.2012, lk 19)

Muudetud:









▼B

EUROOPA KESKPANGA SUUNIS,

18. juuli 2012,

TARGET2-Securities kohta

(uuesti sõnastatud)

(EKP/2012/13)

(2012/473/EL)







I

JAGU

ÜLDSÄTTED

Artikkel 1

Reguleerimisese ja -ala

1. T2S põhineb keskpankade reaalajalise brutoarveldussüsteemiga ühildatud ühisel tehnilisel platvormil. Tegemist on eurosüsteemi poolt CSDdele pakutava teenusega, mis võimaldab põhilist, neutraalset ja piiriülest väärtpaberitehingute makse vastu tehtava väärtpaberikande arveldamist keskpangarahas.

2. Käesolevas suunises sätestatakse T2Si projekti juhtimise kord. Suunises sätestatakse ka T2Si projekti peamised tunnused, määratletakse T2Si projekti juhatuse ja 4KP vastavad rollid ja vastutus ning nendevahelised suhted määratlemis-, arendus- ja tegevusetapis. Samuti täpsustatakse suunises peamised EKP nõukogu poolt T2Si suhtes tehtavad otsused. Lisaks sätestatakse suunises järgmised T2Si suhtes kehtivad põhimõtted: a) rahastamise kord, õigused ja garantiid; b) CSDde T2S-le juurdepääsu ja lepinguliste suhete määratlemise viis; c) muude vääringute T2Sis kasutamise kõlblikuks tunnistamise viis; d) T2Si projekti arendus.

Artikkel 2

Mõisted

Käesolevas suunises kasutatakse järgmisi mõisteid:

1) „väärtpaberite keskdepositoorium” (central securities depository, CSD) – üksus, kes: a) võimaldab väärtpaberitehinguid registreerida, töödelda ja arveldada elektroonilise kande alusel teiste isikute nimel väärtpaberikontode hoidmise või haldamise kaudu; b) käitab või korraldab väärtpaberite arveldussüsteemi Euroopa Parlamendi ja nõukogu 19. mai 1998. aasta direktiivi 98/26/EÜ (arvelduse lõplikkuse kohta makse- ja väärtpaberiarveldussüsteemides) ( 1 ) artikli 2 punkti a kohaselt või üksust, mis ei asu Euroopa Majanduspiirkonnas (EMP) direktiiviga 98/26/EÜ samaväärsete riigi asjakohaste õigusaktide kohaselt ja/või mida reguleerib keskpank; ja c) on riigi õigusaktide alusel tunnustatud kui CSD ja/või ta on volitatud ja reguleeritud CSDna pädeva ametiasutuse poolt;

2) „makse vastu tehtav väärtpaberikanne” (delivery versus payment) – väärtpaberite arvelduse mehhanism, mis seob väärtpaberiülekande ja rahaülekande omavahel selliselt, et väärtpaberite üleandmine on tagatud vaid vastava makse toimumisel;

3) „euroala RKP” (euro area NCB) – selle liikmesriigi RKP, mille rahaühik on euro;

4) „eurosüsteemi keskpank” (Eurosystem central bank) – vastavalt olukorrale kas euroala RKP või EKP;

5) „raamleping” (Framework Agreement) – lepinguline raamistik, mis sõlmitakse CSD ja eurosüsteemi vahel arendus- ja tegevusetapis;

6) „funktsionaalsusele esitatavad üldised nõuded” (General functional specifications, GFS) – T2Si kasutajate vajaduste rahuldamiseks väljatöötatava funktsionaalse lahenduse üldkirjeldus. Selle osadeks on näiteks funktsionaalne arhitektuur (domeenid, moodulid ja kahepoolset sidet võimaldavad elemendid), kontseptuaalsed mudelid, andmemudel või andmevoo protsess;

7) „tasand2-tasand3 leping” (Level 2-Level 3 agreement) – T2Si juhatuse ja 4KP vahel läbiräägitav, EKP nõukogu poolt heakskiidetav ning seejärel eurosüsteemi keskpankade ja 4KP poolt allakirjutatav tarne- ja tegevusleping. Leping sisaldab täpsustusi 4KP, T2Si juhatuse ja eurosüsteemi keskpankade ülesannete ja vastutuse kohta;

8) „euroalaväline RKP” (non-euro area NCB) – RKP liikmesriigis, mille rahaühik ei ole euro;

9) „tegevusetapp” (operational phase) – ajavahemik, mis algab esimese CSD üleminekuga T2Sile;

10) „muu keskpank” (other central bank) – liiduvälise riigi keskpank;

11) „maksegraafik” (payment schedule) – 4KP-le makstava hüvitise osamaksete tasumise graafik;

12) „teenuse ulatuse leping” (service level agreement) – T2Si osas nii 4KP poolt eurosüsteemile pakutavate teenuste kui eurosüsteemi poolt CSDdele pakutavate teenuste ulatust määratlevad lepingud;

13) „määratlemis- ja arendusetapp” (specification and development phase) – ajavahemik, mis algab EKP nõukogu poolt kasutajavajaduste kirjelduse kinnitamisega ja lõpeb tegevusetapi algusega;

14) „T2Si ärirakendus” (T2S business application) – eurosüsteemi poolt T2Si platvormil T2Si teenuste osutamise eesmärgil eurosüsteemi nimel 4KP poolt väljatöötatav ja käitatav tarkvara;

15) „T2Si uuenduste juhtimise kord” (T2S Change and Release Management Procedure) – T2Si teenuste muutmisel kohaldatavate eeskirjade ja menetluste kogum;

16) „T2Si platvorm” (T2S platform) – T2Si ärirakenduse käitamiseks vajalik riistvara ja tarkvara, st kogu kasutatav tarkvara, välja arvatud T2Si ärirakendus;

17) „T2Si projekt” (T2S Programme) – eurosüsteemi keskpankadega, euroalaväliste keskpankadega ja muude keskpankadega raamlepingu sõlminud CSDde täieliku üleminekuni T2Si arendamiseks vajalike tegevuste ja väljundite kogum;

▼M1

18) „T2Si juhatus” (T2S Board) – otsuse EKP/2012/6 alusel asutatud juhtorgan, mille ülesanne T2Si osas on ettepanekute koostamine EKP nõukogule põhilistes strateegilistes küsimustes ja üksnes tehnilise iseloomuga ülesannete täitmine ning mis tegutseb turuinfrastruktuuri nõukogu ühe erikoosseisuna;

▼B

19) „T2Si projektikonto” (T2S project account) – T2Si konto, mida kasutatakse osamaksete, hüvitiste ja tasude maksmiseks. Projektikontol võivad olla allkontod, et eristada erinevat liiki rahavooge. Sellel ei ole eelarvelist tähendust;

20) „T2Si teenused” (T2S services) – teenused, mida eurosüsteem pakub CSDdele lepingu alusel, mis sõlmitakse eurosüsteemi ja CSDde, euroalaväliste keskpankade või muude keskpankade vahel;

21) „T2Si kasutajad” (T2S users) – T2Sis väärtpaberite arveldamiseks seotud tegevuse töötlemiseks CSDga raamlepingu sõlminud CSD osalejad, juriidilised või füüsilised isikud või keskpanga lepingupooled, kelle vääring on T2Si arveldustega seotud töötlemises kasutatav, ja kellel on keskpangaga leping väärtpaberitega seotud sularahaarvelduste töötlemiseks T2Sis;

22) „kasutaja süsteemide funktsionaalsusele esitatavad üksikasjalikud tingimused” (User detailed functional specifications, UDFS) – T2Si välise rakendustevahelise andmevoo juhtimisfunktsioonide detailne kirjeldus. Hõlmab T2Siga ühendamise eesmärgil siseinfosüsteemi korrigeerimiseks või arendamiseks kasutajate jaoks vajalikku teavet;

23) „kasutusjuhend” (User Handbook) – dokument, mis kirjeldab erinevaid T2Si kasutajatele kasutajalt-rakendusele (ekraanil kuvatavas) režiimis võimaldatavaid T2Si tarkvara lahendusi;

24) „kasutajavajaduste kirjeldus” (User requirements document, URD) – T2Si kasutajavajadusi määratlev dokument, mille EKP avaldas 3. juulil 2008 ning mida on hiljem muudetud vastavalt T2Si uuenduste juhtimise korrale;

▼M1

25) „väärtpaberite ja tagatiste turuinfrastruktuuride nõuanderühm” (Advisory Group on Market Infrastructures for Securities and Collateral, AMI SeCo) – nõuandev organ, mille ülesandeks on nõustada eurosüsteemi küsimustes, mis on seotud väärtpaberite kliirimise ja arvelduste, tagatiste haldamise ning T2Siga, ning mille volitused avaldatakse EKP veebilehel;

26) „turuinfrastruktuuri nõukogu” (Market Infrastructure Board) – juhtorgan, mille ülesandeks on toetada EKP nõukogu, tagades, et eurosüsteemi turuinfrastruktuure ja platvorme sularahaarvelduste, väärtpaberiarvelduste ja tagatiste haldamise valdkonnas hallatakse ja arendatakse vastavalt aluslepingus sätestatud Euroopa Keskpankade Süsteemi (EKPS) eesmärkidele, EKPSi vajadustele, tehnoloogia arenemisele ning kehtivatele regulatiivsetele ja järelevaatamise nõuetele;

27) „turuinfrastruktuuri ja maksete komitee” (Market Infrastructure and Payments Committee, MIPC) – eurosüsteemi komitee või tema järglane, mille ülesandeks on abistada eurosüsteemi otsuseid tegevaid organeid EKPSi põhikirjalise ülesande edendada maksesüsteemide tõrgeteta toimimist täitmisel, sealhulgas talitluspidevuse küsimustes.

▼B







II

JAGU

T2SI JUHTIMINE

Artikkel 3

Juhtimistasandid

T2Si projekti eurosüsteemisisene juhtimine on kolmetasandiline. Tasand 1 koosneb EKP nõukogust, tasand 2 T2Si juhatusest ja tasand 3 4KPst.

Artikkel 4

EKP nõukogu

1. Nõukogu vastutab T2Si projekti korraldamise, üldjuhtimise ja kontrolli eest. Samuti vastutab nõukogu lõplike T2Si puudutavate otsuste tegemise eest ning otsustab tasand2 ja tasand3 vahel määramata ülesannete jagamise.

2. Eelkõige on nõukogu pädevuses:

a) vastutus T2Si juhtimise eest seoses järgmiste tegevustega:

i) kõikide T2Si juhtimist puudutavate küsimuste lahendamine; T2Si eest üldvastutuse võtmine ja seega võimalikes vaidlusküsimustes lõpliku otsuse tegemine;

ii) ad hoc otsuste tegemine T2Si juhatusele või 4KP-le määratud ülesannete suhtes;

iii) T2Siga seonduvate hilisemate või konkreetsete lisaülesannete määramine T2Si juhatusele ja/või 4KP-le, määrates samas küsimused, mille otsustusõiguse ta jätab endale;

iv) T2Si juhatuse korraldusega seonduvate küsimuste otsustamine;

b) T2Si nõukogu, euroalaväliste riikide vääringute juhtrühma (Non-euro Currencies Steering Group, NECSG) või CSD juhtrühma (CSD Steering Group, CSG) liikmete poolt esitatud taotlustele vastamine kooskõlas asjaomase rühma eeskirjadega;

c) T2Si üldise rahastamise korra üle otsustamine, eelkõige järgmise osas:

i) T2Si teenuste hinnakujundus;

ii) T2Si kuluarvestuse metoodika;

iii) rahastamise korraldus vastavalt artiklile 12;

d) CSDde juurdepääsukriteeriumide määramine;

e) T2Si strateegilise kava (T2S Executive Summary Plan) kinnitamine ja vastuvõtmine; T2Si projekti edenemise jälgimine ja võimalike T2Si rakendamisel tekkivate viivituste ärahoidmiseks võetavate meetmete üle otsustamine;

f) T2Si üldise tegevuskorra üle otsustamine, eelkõige järgmise osas:

i) T2Si tegevusraamistik, sealhulgas vahejuhtumite haldamise ja kriisijuhtimise strateegia;

ii) T2Si infoturbe raamistik;

iii) T2Si uuenduste juhtimise kord;

iv) T2Si testimise strateegia;

v) T2Sile ülemineku strateegia;

vi) T2Si riskijuhtimise raamistik;

g) üldise lepingulise raamistiku kinnitamine, eelkõige järgmise osas:

i) tasand2 ja -3 vahelised lepingud;

ii) T2Si juhatuse ja CSDde vahel ning eurosüsteemi keskpankade ja 4KPga läbiräägitavad teenuse ulatuse lepingud;

iii) T2Si juhatuse poolt koos eurosüsteemi keskpankadega ja CSDdega läbiräägitavad CSDdega sõlmitavad lepingud;

iv) lepingud teiste euroalaväliste RKPdega, muude keskpankadega ja muude pädevate rahandusasutustega, sealhulgas vastavad teenuse ulatuse lepingud;

h) vastutus järelevaatamise eeskirjade ja põhimõtete jõustamise tagamiseks asjakohaste meetmete võtmise eest;

i) CSDde T2Sile esimese ülemineku algkuupäeva määramine.

Artikkel 5

T2Si juhatus

T2Si juhatuse koosseis ja volitused on sätestatud otsuses EKP/2012/6. T2Si juhatus vastutab tasand2 ülesannete eest EKP nõukogu poolt määratletud üldraamides.

Artikkel 6

4KP

1. 4KP töötab välja ja käitab T2Si ning annab T2Si juhatusele teavet sisekorra ja tööjaotuse kohta.

4KP täidab eelkõige järgmisi ülesandeid:

a) kasutajavajaduste kirjelduse ja T2Si juhatuse juhiste põhjal funktsionaalsusele esitatavate üldiste nõuete, kasutaja süsteemide funktsionaalsusele esitatavate üksikasjalike nõuete ja kasutusjuhendite väljatöötamine vastavalt T2Si strateegilisele kavale;

b) eurosüsteemi nimel T2Si arendus ja ülesehitamine ning T2Si tehniliste komponentide valmistamine vastavalt T2Si strateegilisele kavale, kasutajavajaduste kirjeldusele, üldisele funktsionaalsele kirjeldusele, funktsionaalsusele esitatavatele üldistele nõuetele, kasutaja süsteemide funktsionaalsusele esitatavatele üksikasjalikele nõuetele ning muudele määratlustele ja teenuste ulatusele;

c) T2Si juhatusele T2Si ettevalmistamine vastavalt kokkulepitud tähtajale, kirjeldustele ja teenuste ulatusele;

d) artiklis 12 sätestatud T2Si rahastamise korralduse jaoks T2Si juhatusele järgmise esitamine:

i) Euroopa Keskpankade Süsteemi (EKPS) või eurosüsteemi asjaomase komitee ja/või välisaudiitorite poolt hindamist ja/või auditeerimist võimaldavas vormis hinnang T2Si arenduse ja käitamise kulude kohta;

ii) hinnapakkumine, mis sisaldab liiki, maksegraafikut ning hõlmatud ajavahemikku;

e) T2Si ettevalmistamiseks ja käitamiseks ning eurosüsteemi poolt CSDdele T2Si teenuste pakkumist võimaldava positsiooni saavutamiseks vajalike litsentside muretsemine;

f) T2Si muudatuste sisseviimine vastavalt T2Si uuenduste juhtimise korrale;

g) EKP nõukogu või T2Si juhatuse poolt esitatud taotlustele vastamine pädevusvaldkonna piires;

h) T2Si juhatusega kooskõlastatult testimiseks ja üleminekuks vajaliku koolitusalase, tehnilise ja tegevustoe pakkumine;

i) T2Si juhatusega tasand2-tasand3 lepingu muutmise osas läbirääkimiste pidamine.

2. 4KP liikmed vastutavad eurosüsteemi eest solidaarselt oma kohustuste täitmise eest. 4KP vastutab pettuse, tahtliku väärkäitumise ja raske hooletuse eest. Vastutust täpsustatakse tasand2-tasand3 lepingus.

3. 4KP poolt eespool osutatud ülesannete täitmiseks allhanke võtmine välistelt teenusepakkujatelt ei mõjuta 4KP vastutust eurosüsteemi ja muude huvitatud osapoolte ees ning peab olema T2Si juhatusele läbipaistev.

Artikkel 7

Suhted väliste huvitatud osapooltega

1. ►M1 Väärtpaberite ja tagatiste turuinfrastruktuuride nõuanderühmale ◄ on eurosüsteemi ja T2S-väliste huvitatud osapoolte vaheliseks suhtlemiseks ja koostööks loodud üksus. ►M1 Väärtpaberite ja tagatiste turuinfrastruktuuride nõuanderühmale ◄ annab aru T2Si juhatusele ning võib erandjuhtudel edastada küsimusi EKP nõukogule.

2. ►M1 Väärtpaberite ja tagatiste turuinfrastruktuuride nõuanderühmale ◄ juhib T2Si juhatuse esimees. ►M1 Väärtpaberite ja tagatiste turuinfrastruktuuride nõuanderühmale ◄ koosseis ja volitused sätestatakse lisas.

3. ►M1 Väärtpaberite ja tagatiste turuinfrastruktuuride nõuanderühmale ◄ tegutseb töökorra kohaselt, mille koostab ►M1 väärtpaberite ja tagatiste turuinfrastruktuuride nõuanderühmale ◄ ja kiidab heaks T2Si juhatus.

4. CSG on T2Si juhtorgan, mis teeb otsuseid ja annab arvamusi raamlepingus sätestatud küsimustes raamlepingu allkirjastanud CSDde nimel. CSG volitused lisatakse raamlepingule.

5. NECSG on T2Si juhtorgan, mis teeb otsuseid ja annab arvamusi vääringu lisamise raamlepingus sätestatud küsimustes euroalaväliste riikide keskpankade ja muude keskpankade nimel, kes on allkirjastanud vääringu lisamise raamlepingu. NECSG volitused on lisatud vääringu lisamise raamlepingule.

6. Riigisisesed kasutajarühmad on riigisisesel turul väärtpaberite arveldusteenuste pakkujate ja tarbijatega suhtlemiseks ja koostööks loodud üksused T2Si väljatöötamise ja rakendamise toetamiseks ning T2Si mõjude hindamiseks riigisisestele turgudele. Riigisisest kasutajarühma juhatab vastav RKP. Riigisiseste kasutajarühmade koosseis ja volitused sätestatakse lisas.

Artikkel 8

Hea juhtimistava

▼M1

1. Huvide konflikti vältimiseks eurosüsteemi T2Si teenuseid pakkuvate ja järelevaatamise ülesannete vahel peavad eurosüsteemi keskpangad tagama järgmist:

a) T2Si juhatuse liikmed ei osale otseselt T2Si või nende väärtpaberite keskdepositooriumide järelevaatamises, mis allhangivad oma arveldusoperatsioonid T2Silt, kui selline osalemine võib põhjustada tegeliku või võimaliku huvide konflikti seoses nende ülesannetega T2Si juhatuse liikmetena. Kehtestada tuleb kohased meetmed selliste huvide konfliktide tuvastamiseks ja vältimiseks;

b) T2Si juhatuse liikmed ei või kuuluda siseaudiitorite komiteesse (IAC) ega tegeleda igapäevase tasand3 tegevusega;

c) T2Si järelevaatamise alane tegevus peab olema lahutatud selle käitamisest.

▼B

2. T2Si juhatusel on vastavalt käesolevale suunisele aruandluskohustus ning tema tegevust kontrollitakse ja auditeeritakse. T2Si väljatöötamise, käitamise ja kulude auditeerimine algatatakse ja viiakse läbi vastavalt auditi läbiviimise hetkel kehtivatele EKP nõukogu poolt kinnitatud EKPSi auditeerimispõhimõtetele ja tingimustele.

Artikkel 9

Koostöö ja teabevahetus

1. 4KP ja T2Si juhatus teevad omavahel koostööd, vahetavad teavet ja pakuvad teineteisele T2Si arenduses ja tegevuses tehnilist ja muud vajalikku tuge.

2. 4KP, muud eurosüsteemi pangad ja T2Si juhatus teavitavad üksteist viivitamata mis tahes asjaoludest, mis võivad oluliselt mõjutada T2Si arendust või ülesehitamist ja tegevust ning püüavad võimalikke riske maandada.

3. T2Si juhatus annab nõukogule regulaarselt aru T2Si projekti arendusest ja T2Si tegevusest. Need aruanded edastatakse EISC-le, kes võib EKP otsuseid tegevaid organeid nõustada. ►M1 Turuinfrastruktuuri ja maksete komiteele (MIPC) ◄ edastatakse aruanded teavitamise eesmärgil.

4. T2Si juhatus edastab töökavad, kokkuvõtted ja oma koosolekutega seonduvad muud dokumendid ►M1 MIPC ◄ liikmetele, et need saaksid vajadusel töös osaleda.

5. T2Si juhatus võib vajaduse korral konsulteerida EKPSi mis tahes pädeva komiteega ja vastupidi.

6. 4KP esitab T2Si juhatusele T2Si projekti ja T2Si tegevuse kohta regulaarselt aruandeid.

7. T2Si juhatus ja 4KP aruandluskohustuse sisu ja täpne menetlus sätestatakse tasand2-tasand3 lepingus.







III

JAGU

RAHASTAMISE KORD

Artikkel 10

Hinnakujundus

T2Si hinnakujundus juhindub põhimõtetest, mille kohaselt ei ole eesmärgiks kasumi teenimine, vaid kõigi kulude katmine ja CSDde võrdne kohtlemine.

Artikkel 11

Kuluarvestuse ja raamatupidamise metoodika

1. T2Si suhtes kohaldatakse eurosüsteemi ühist kuluarvestuse metoodikat (Eurosystem Common Cost Methodology) ja 11. novembri 2010. aasta suunist EKP/2010/20 raamatupidamise ja finantsaruandluse õigusraamistiku kohta Euroopa Keskpankade Süsteemis, ( 2 ) kui EKP nõukogu ei otsusta teisiti.

2. T2Si juhatus kaasab väga varasel etapil asjaomased EKPS/eurosüsteemi komiteed, et hinnata, kas järgmine on korrektselt rakendatud:

a) eurosüsteemi ühine kuluarvestuse metoodika T2Si kuluhinnangu koostamisel ja T2Si aastakulu arvutamisel ja

b) EKP ja 4KP poolt suunis EKP/2010/20 seoses T2Si kulude ja vara kajastamisega.

Artikkel 12

Rahastamise korraldus

1. T2Si juhatus esitab EKP nõukogule ettepaneku T2Si rahastamise korra kohaldamise kohta, mis sisaldab T2Si kulusid, st T2Si arenduse, halduse ja käitamisega seonduvaid 4KP ja EKP kulusid.

2. Samuti sisaldab ettepanek järgmist:

a) pakkumise liik,

b) maksegraafik,

c) hõlmatud ajavahemik,

d) kulude jagamise mehhanism,

e) kapitalikulud.

3. EKP nõukogu teeb otsuse rahastamise korra kohta.

Artikkel 13

Maksed

1. T2Si projektikonto haldajaks on EKP eurosüsteemi nimel. T2Si projektikonto ei ole olemuselt eelarveline, vaid seda kasutatakse T2Si kuludega seonduvate avansiliste maksete, osamaksete ja hüvitismaksete ning T2Si teenustasude kogumiseks ja väljamaksmiseks.

2. T2Si juhatus haldab T2S projektikontot eurosüsteemi nimel. 4KP väljundite valideerimise ja vastuvõtmise alusel kinnitab T2Si juhatus osamaksete tasumise 4KP-le vastavalt EKP nõukogu poolt kinnitatud ning tasand2-tasand3 lepingus sätestatud maksegraafikule.

Artikkel 14

Eurosüsteemi õigused T2Si osas

1. Eurosüsteem on T2Si ärirakenduse täieõiguslik omanik.

2. Selleks annab 4KP eurosüsteemile üle kõik intellektuaalset omandit puudutavad litsentsid, mis võimaldavad eurosüsteemil pakkuda CSDdele võrdsetel alustel kõiki T2Si teenuseid vastavalt kohaldatavatele eeskirjadele ja teenuste ulatusele. 4KP hüvitab eurosüsteemile kolmandate osapoolte esitatud mis tahes hüvitusnõuded seoses eespool osutatud intellektuaalse omandi õigustega.

3. Eurosüsteemi õiguste täpne sisu T2Si osas lepitakse 4KP ja T2Si juhatuse poolt kokku tasand2-tasand3 lepingus. Artiklis 18 määratletud vääringu lisamise lepingu sõlminud asutuste õigused sätestatakse vastavas lepingus.







IV

JAGU

VÄÄRTPABERITE KESKDEPOSITOORIUMID (CSD)

Artikkel 15

CSD juurdepääsukriteeriumid

1. CSDdele võimaldatakse juurdepääs T2Si teenustele järgmistel tingimustel:

a) nendest on teatatud kooskõlas direktiivi 98/26/EÜ artikliga 10 või, mitte-EMP jurisdiktsiooni CSD korral, nad tegutsevad õigusraamistikus, mis on samaväärne liidus kehtivaga;

b) CSD on saanud pädevatelt asutustelt positiivse hinnangu CESR/EKPSi soovituste osas väärtpaberiarveldussüsteemide kohta;

c) nõudmisel teeb CSD teistele T2Si CSDdele kättesaadavaks iga väärtpaberi/ISINi, mille emiteerijaks (või tehniliseks emiteerijaks) on asjaomane CSD;

d) CSD võimaldab teistele T2Si CSDdele võrdsetel alustel üldist haldusteenust;

e) CSD võimaldab teistele T2Si CSDdele keskpangarahas arvelduste teostamist juhul, kui vastav vääring on T2Sis esindatud.

2. CSDde juurdepääsukriteeriumid on sätestatud 16. novembri 2011. aasta otsuses EKP/2011/20 millega kehtestatakse väärtpaberite keskdepositooriumidele TARGET2-Securities teenustele juurdepääsu kõlblikkuskriteeriumide rakendamise üksikasjalikud eeskirjad ja kord ( 3 ) ja neid rakendatakse lepingute kaudu eurosüsteemi keskpankade ja CSDde vahel.

3. EKP avaldab oma veebilehel nende CSDde nimekirja, kellele on antud T2Sis arveldamise juurdepääs.

Artikkel 16

Lepingulised suhted CSDdega

1. Eurosüsteemi keskpankade ja CSDde vahelised lepingud, sealhulgas teenuse ulatuse lepingud, harmoneeritakse täielikult.

2. T2Si juhatus koos eurosüsteemi pankadega räägib kõik lepingu muudatused CSDdega läbi.

3. CSDdega sõlmitavad lepingud ja nende muudatused kinnitab EKP nõukogu ja need kirjutab eurosüsteemi keskpankade nimel alla CSD asukohajärgse riigi eurosüsteemi keskpank, väljaspool euroala asuvate CSDde puhul aga EKP. Iirimaa puhul kirjutab lepingule alla selle liikmesriigi eurosüsteemi keskpank, kes teavitas väärtpaberiarveldussüsteemist vastavalt direktiivi 98/26/EÜ artiklile 10.

Artikkel 17

Vastavus kehtestatud nõuetele

1. T2Si juhatus püüab läbivalt tagada CSDde vastavuse kohalduvatele õiguslikele, regulatiivsetele ja järelevaatamisnõuetele.

2. T2Si nõukogu kaalub kas EKP peaks andma soovitusi õigusaktide kohandamiseks eesmärgiga tagada CSDdele võrdsed juurdepääsuõigused T2Si teenustele ja tegema vastavaid ettepanekuid EKP nõukogule.







V

JAGU

VÄÄRINGUD, MIS EI OLE EURO

Artikkel 18

Tingimused vääringu T2Sis kasutamiseks

1. EMP vääring, mis ei ole euro, vastab T2Sis kasutamise tingimustele, kui euroalaväline RKP, muu keskpank või vastava vääringu eest vastutav muu asutus sõlmib eurosüsteemiga vääringu lisamise lepingu ja kui EKP nõukogu on asjaomase vääringu tingimustele vastavaks tunnistanud.

2. Vääring, mis ei ole EMP vääring, vastab T2Sis kasutamise tingimustele, kui EKP nõukogu on asjaomase vääringu tingimustele vastavaks tunnistanud, kui:

a) selles vääringus teostatavatele arveldustele kohaldatav õiguslik, regulatiivne ja järelevaatamisraamistik tagab sisuliselt samaväärse või suurema õiguskindluse kui liidus;

b) selle vääringu lisamisel T2Si on positiivne mõju T2Si rollile liidu väärtpaberiarveldusturul;

c) muu keskpank või asjaomase vääringu eest vastutav muu asutus sõlmib eurosüsteemiga mõlemaid osapooli rahuldava vääringu lisamise lepingu.

3. Euroalavälised RKPd võivad olla T2Si juhatuses esindatud kooskõlas T2Si juhatuse volitustega.







VI

JAGU

T2S PROJEKTI ARENDUS

Artikkel 19

T2Si strateegiline kava

1. EKP nõukogu hindab, valideerib ja kinnitab T2Si strateegia muudatused T2Si juhatuse ettepanekute alusel.

2. T2Si juhatus koostab tegevuskava T2Si strateegilise kava alusel. Tegevuskava ja selle muudatused avaldatakse ja edastatakse T2Si asjaomastele huvitatud osapooltele.

3. Juhul kui esineb tõsine oht, et T2Si strateegilise kava teatava etapi saavutamine ebaõnnestub, teavitab T2Si juhatus sellest viivitamata EKP nõukogu ja teeb ettepaneku meetmete kohta, et vähendada T2Si rakendamise viivitust.







VII

JAGU

LÕPPSÄTTED

Artikkel 20

Tasand2-tasand3 leping

1. Tasand2-tasand3 leping sätestab 4KP, T2Si juhatuse ja eurosüsteemi keskpankade täpsed ülesanded ja vastutuse kooskõlas käesoleva suunisega.

2. Eurosüsteem ja 4KP kirjutavad lepingule alla pärast tasand2-tasand3 lepingu ja muudatuste eelnõu EKP nõukogule heakskiitmiseks esitamist.

Artikkel 21

Vaidluste lahendamine

1. Juhul kui mis tahes vaidlust käesolevas suunises reguleeritud küsimuses ei õnnestu lahendada osapooltevahelise kokkuleppe teel, võivad asjaomased osapooled pöörduda vaidlusküsimuse lahendamiseks EKP nõukogu poole.

2. Tasand2-tasand3 leping näeb ette, et T2Si juhatus ja 4KP võivad tasand2-tasand3 lepingust tuleneva mis tahes vaidluse lahendamiseks pöörduda EKP nõukogu poole.

Artikkel 22

Kehtetuks tunnistamine

1. Suunis EKP/2010/2 tunnistatakse kehtetuks.

2. Viiteid kehtetuks tunnistatud suunisele käsitatakse viidetena käesolevale suunisele.

Artikkel 23

Jõustumine

Käesolev suunis jõustub kahe päeva möödumisel selle vastuvõtmisest.

Artikkel 24

Adressaadid ja rakendusmeetmed

Käesolev suunis on adresseeritud kõikidele eurosüsteemi keskpankadele.

▼M1









LISA

RIIGISISESED KASUTAJARÜHMAD

PÄDEVUS

1. Eesmärgid

1.1. Riigisiseste kasutajarühmade (National User Groups, NUGs) ülesandeks on võimaldada riigisisesel turul väärtpaberiarveldusteenuste pakkujate ja kasutajate vahelist koostööd TARGET2-Securities (T2Si) arenduse, rakendamise ja tegevuse eesmärgil. Nad moodustavad ümarlaua, mis võimaldab turuosalistel osaleda väärtpaberite ja tagatiste turuinfrastruktuuride nõuanderühma (edaspidi „VTTN“) töös ja loovad formaalse seose VTTNi ja riigisisese turu vahel. Riigisisesed kasutajarühmad edastavad probleeme T2Si projekti büroole ja esitavad VTTNile seisukohti kõikides VTTNi poolt arutatavates küsimustes. Samuti võivad nad esitada VTTNile kaalumiseks teemasid.

1.2. Riigisiseseid kasutajarühmi võib kaasata muutmise ja avaldamise korra menetluses ning nad on olulised asjaomaste taotluste hindamisel riigisisese turu toimimise kontekstis. Riigisisesed kasutajarühmad peaksid järgima T2Si põhimõtet, mille kohaselt peab vältima riikide erisuste inkorporeerimist T2Sis ning aktiivselt edendama ühtlustamist.

2. Vastutus ja ülesanded

2.1. T2Siga hõlmatud turgude riigisisesed kasutajarühmad:

a) hindavad T2Si mõju, eelkõige T2Si kasutajavajaduste muutumise osas siseriiklikul turul. Selles kontekstis tuleb arvestada „lihtsa T2Si“ kontseptsiooniga, mille kohaselt tuleb vältida siseriiklikke erisusi ja propageerida ühtlustamist;

b) aitavad kaasa VTTNi poolt toetuse saanud T2Si ühtlustamistegevusega seotud jälgimise ja rakendamise ülesannetes;

c) juhivad VTTNi tähelepanu olulistele riigisisest turgu puudutavatele küsimustele;

d) suurendavad riigisiseste väärtpaberiringkondade kõikide segmentide T2Si teadlikkust;

e) toetavad riigisiseseid ringkondi esindavaid VTTNi liikmeid.

2.2. Oma vastutusalal tegutsemisel järgivad riigisisesed kasutajarühmad T2Si põhialuseks olevat läbipaistvuse kõrget standardit.

2.3. Kuigi käesolevad volitused keskenduvad T2Sis osalevatele turgudele, võivad ka T2Sis veel mitte osalevad turud moodustada riigisiseseid kasutajarühmi. Kui selline turg otsustab asutada riigisisese kasutajarühma, peab ta järgima oma turu T2Sis osalemise ettevalmistamisel samalaadseid volitusi.

3. Koosseis ja ametiaeg

3.1. Riigisisesesse kasutajarühma kuuluvad eesistuja, sekretär ja liikmed.

3.2. Riigisisese kasutajarühma eesistuja on üldreeglina VTTNi täisliige või vaatlejaliige. Tavaliselt on selles ametis asjaomase riigi keskpanga vanemametnik. Kui asjaomane keskpank ei esita ega nimeta riigisisese kasutajarühma eesistujat, määratakse eesistuja VTTNi eesistuja poolt, kes püüab leida konsensust peamiste turuosaliste vahel antud riigis. Kui riigisisese kasutajarühma eesistuja ei ole VTTNi liige, koordineerib VTTNi ja riigisisese kasutajarühma eesistuja vahelisi suhteid VTTNi liige, et tagada tihedad suhted VTTNi ja riigisisese kasutajarühma vahel. Kui ükski riigisisese kasutajarühma liige ei ole esindatud VTTNis, peab riigisisene kasutajarühm seadma sisse tiheda koostöö VTTNi sekretäriga, et olla kursis T2Si arengutega.

3.3. Riigisisese kasutajarühma sekretäri määrab euroala riigis riigi keskpank, teistes riikides aga riigisisese kasutajarühma eesistuja ja ta peaks soovitavalt olema vastava riigi keskpangast. Sekretäri ülesandeks on osaleda T2Si projekti büroo poolt riigisiseste kasutajarühmade võrgu kaudu riigisiseste kasutajarühmade sekretäridele regulaarselt korraldatavatel teabetundidel. T2Sis mitteosalevate turgude riigisiseste kasutajarühmade sekretärid võivad osaleda riigisiseste kasutajarühmade ekspertide võrgustiku kaudu.

3.4. Riigisisese kasutajarühma liikmeteks on asjaomased VTTNi liikmed ja vaatlejaliikmed (või nende poolt määratud ja riigisisese kasutajarühma eesistuja poolt heakskiidetud kõrgetasemelised esindajad) ning isikud, kelle teadmised ja positsioon võimaldavad esindada kõiki kasutajate ja teenusepakkujate liike riigisisesel turul, k.a eksperdid sularaha küsimustes. Riigisisese kasutajarühma liikmeteks võivad seega olla väärtpaberite keskdepositooriumid (CSD), maaklerid, pangad, investeerimispangad, varahaldurid, emitendid ja/või nende agendid, kesksed osapooled (CCP), börsid ja mitmepoolsed kauplemissüsteemid (MTF), asjaomase riigi keskpank, reguleerivad asutused ja pangaliidud.

3.5. Riigisiseste kasutajarühmade volitused lõpevad samaaegselt VTTNi volituste lõppemisega, s.t kui raamleping ja vääringu lisamise leping asendatakse uue lepinguga ja/või kui raamleping ja vääringu lisamise leping lõpetatakse kõikide allakirjutanud olla väärtpaberite keskdepositooriumite ja euroalaväliste keskpankade poolt.

4. Töökorraldus

4.1. Riigisisesed kasutajarühmad tegelevad ainult T2Siga seonduvate küsimustega. Riigisiseselt kasutajarühmalt oodatakse aktuaalsete küsimuste osas aktiivset arupärimist T2Si projekti büroolt, samuti VTTNi sekretäri poolt taotletud või riigisisese kasutajarühma enda poolt tõstatatud küsimustes siseriiklike seisukohtade õigeaegset esitamist. T2Si projekti büroo annab riigisisestele kasutajarühmadele regulaarselt teavet T2Sis osalevate turgude kohta ja korraldab kohtumisi riigisiseste kasutajarühmade sekretäridega riigisiseste kasutajarühmade ekspertide võrgustiku kaudu, et edendada riigisiseste kasutajarühmade ja T2Si projekti büroo vahelist suhtlust.

4.2. Riigisisene kasutajarühm korraldab regulaarselt koosolekuid, võttes arvesse VTTNi koosolekute ajakava, et tal oleks võimalik oma riigi VTTNi liikmetele nõu anda. VTTNi liikmetele ei ole need nõuanded siduvad. Riigisisene kasutajarühm võib VTTNi sekretäri vahendusel esitada VTTNile kirjalikke päringuid ning küsida VTTNi liikmelt tema seisukohta.

4.3. Riigisisese kasutajarühma sekretär edastab üldjuhul riigisisese kasutajarühma koosoleku päevakava ja arutusele tulevad dokumendid vähemalt viis tööpäeva enne koosolekut. Riigisisese kasutajarühma koosoleku kokkuvõte avaldatakse T2Si veebilehel ja kohastel juhtudel asjaomase RKP veebilehel. Avaldamine peaks toimuma inglise keeles ja taotluse korral asjaomases riigikeeles kolm nädalat pärast iga riigisisese kasutajarühma koosolekut.

4.4. Riigisisese kasutajarühma liikmete nimekiri avaldatakse T2Si kodulehel. Riigisisene kasutajarühm avaldab T2Si kodulehel ka riigisisese kasutajarühma e-posti aadressi, et riikide turuosalised teaksid, kellega oma seisukohtade avaldamiseks ühendust võtta.